《水调歌头（中夏望前一夕步月）》
宋代·洪咨夔

如此好明月，梅里自来无。炎云溽雾收尽，宇宙一冰壶。浅濑乍溽随合，清影欲连还断，滉漾玉浮图。风物庾楼似，秋思欠菰蒲。

醉魂醒，尘骨换，我非吾。琼箫紫凤何许，风露足清都。君看流光多处，缥缈澼洸人立，白与藕花俱。只恐姮娥妒，凉透粟生肤。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。